Ο Άλλος Άνθρωπος

Ο άλλος άνθρωπος είναι η πρωτοβουλία κοινωνικής αλληλεγγύης που ξεκίνησε ο Κωνσταντίνος Πολυχρονόπουλος στην Αθήνα το 2011. Μέσω της κοινωνικής κουζίνας η ομάδα μαγειρεύει φαγητό σε δημόσιους χώρους εξυπηρετώντας καθημερινά τις ανάγκες 3.000 Αθηναίων. Η δράση έχει πλέον επεκταθεί και σε άλλες πόλεις της Ελλάδας και έχει στηριχτεί από παρόμοιες ομάδες του εξωτερικού. Από το 2015 λειτουργεί χώρος 230 τ.μ. στο Μεταξουργείο ως αποθήκη για τρόφιμα και Κέντρο Ημέρας. 

Ο Κωνσταντίνος Πολυχρονόπουλος ήταν στέλεχος πολυεθνικής εταιρίας με προϋπηρεσία 25 ετών στο χώρο της διαφήμισης και του μάρκετινγκ. Το Σεπτέμβριο του 2009 απολύθηκε από τη δουλειά του σε ηλικία 47 ετών και αναγκάστηκε να επιστρέψει στο πατρικό του. Μετά από δύο χρόνια ανεπιτυχούς αναζήτησης εργασίας το Δεκέμβριο του 2011, παρατηρώντας δυο παιδιά να μαλώνουν για λαχανικά στον κάδο απορριμμάτων της λαϊκής αγοράς, αποφάσισε να αναλάβει δράση. Έφτιαξε δέκα τόστ και πήγε στη λαϊκή αγορά για να τα μοιράσει σε ανθρώπους που έψαχναν για τροφή στα σκουπίδια. Ο κόσμος στην αρχή δεν ανταποκρίθηκε, μέχρι που άρχισε ο ίδιος να τρώει ένα από τα τοστ. Μετά από αυτό οι άνθρωποι άρχισαν να ξεπερνούν τις αναστολές τους και πλησίασαν να πάρουν τοστ και να τα φάνε μαζί με τον Κωνσταντίνο. Στη συνέχεια πήγε στη λαϊκή και έκανε όπως λέει ο ίδιος αυτό που σπούδασε (μάρκετινγκ): ζητούσε από τους πωλητές να συνεισφέρουν πρώτη ύλη από τον πάγκο τους και άρχισε να μαγειρεύει στο δρόμο και να τρώει μαζί με τον κόσμο. Με τον τρόπο αυτό ξεκίνησε η ιδέα της κοινωνικής κουζίνας. Συχνά τα διαδικτυακά ΜΜΕ τον βοηθούσαν κοινοποιώντας  την έκκληση που απευθύνει στον κόσμο από το ιστολόγιό του για συνεισφορά βασικών ειδών. 

Δημοσίευμα στις 27 Ιανουαρίου 2024 ανέφερε ότι ο Πολυχρονόπουλος κατηγορούταν για σύσταση εγκληματικής οργάνωσης από την Αρχή Καταπολέμησης της Νομιμοποίησης Εσόδων από Εγκληματικές Δραστηριότητες. Σε συνέχεια της κατηγορίας, ασκήθηκαν ποινικές διώξεις στον Πολυχρονόπουλο, τη μητέρα του και τον γαμπρό του για σύσταση εγκληματικής οργάνωσης και ξέπλυμα βρώμικου χρήματος.

Στις 15 Απρλίου 2025 έγινε γνωστό ότι ο εισαγγελέας που χειρίστηκε την υπόθεση κατέληξε σε απαλλακτικό βούλευμα για το σύνολο των κατηγοριών.Οι δικαστές δεν έκαναν δεκτή την εισήγηση του εισαγγελέα και οι κατηγορούμενοι θα οδηγηθούν σε δίκη για κακουργήματα.
 Βραβεία 
Το 2015 ο Πολυχρονόπουλος ανακηρύχτηκε από το Ευρωπαϊκό Κοινοβούλιο Ευρωπαίος Πολίτης της Χρονιάς, όμως αρνήθηκε να παραλάβει το βραβείο δηλώνοντας ότι θα δεχόταν βραβείο από την Ευρώπη της αληλλεγγύης και του πολιτισμού αλλά όχι από την Ευρώπη του κανιβαλισμού. Το 2013 βραβεύτηκε για την προσφορά του από τον Αντέννα μέσω της εκπομπής του Σάκη Ρουβά "Ήρωες ανάμεσά μας".

 Το σπίτι του Άλλου Ανθρώπου 

Το "σπίτι του Άλλου Ανθρώπου" βρίσκεται στην οδό M Αλεξάνδρου 122 και Αρτεμισίου 28 στο Μεταξουργείο. Εκτός από αποθήκη, ο χώρος είναι ανοικτός για όποιον έχει ανάγκη να κάνει μπάνιο, να πάρει το πρωινό του ή να πιεί έναν καφέ. Προσφέρεται επίσης για πρόβες στην Θεατρική ομάδα Ο Άλλος Άνθρωπος (ΑΑ) και ενισχυτική διδασκαλία σε μαθητές με τη βοήθεια εθελοντών εκπαιδευτικών. <div style="">

 Παραπομπές 

 Δείτε επίσης 
Εθελοντισμός

 Εξωτερικοί σύνδεσμοι 
 το ιστολόγιο του Άλλου Ανθρώπου
 Facebook, Ο Αλλος Ανθρωπος Κοινωνικη Κουζινα Δωρεαν Φαγητο Για Ολους
 Αρχική | Ο Άλλος Άνθρωπος 
 ο άλλος άνθρωπος 

Κατηγορία:Κοινωνικά κινήματα στην Ελλάδα
Κατηγορία:Πολιτισμός στην Αθήνα